Da chortoz gwenneien e leve e veve-eñ diwar-goust e archant-godell esperniet gwechall, produoù e liorzh, e yer hag e chivri. Dar mare-se, e rae berzh ar pesked-sardin choazh war-aodoù Bro-Dreger hag e kinnigas dezhañ maer Lokemo, Joseph Calvez e anv, labourat evit kevelouri ar besketaerien. Pa ne voe ket eus ar sardined ken er vro, e 1947, e viras evelkent Jul e labour. E-karg e voe goude-se eus ar chinkailherezh-mor. Oadet a 65 bloaz, deuet mare al leve, e ouestlas e amzer da stummañ an danvez bet dastumet gantañ e vuhez-pad. Heñchet e voe en ul lenn da skouer oberennoù evel Vie des morts, bet skrivet gant Armestetter, hag ar Grammaire rhétorique gant Claude Ogé. Ur gelaouenn gembraek, profet gant e vignon Ithel Morgan, a hentas ivez e labour. An holl zielloù-se o devoa abaoe pell amzer zo dija roet choant dezhañ da seveniñ ur raktres damheñvel evit ar brezhoneg a-ratozh evit ar remziadoù yaouank, a-benn mirout bev yezh e hendadoù. Setu penaos e tiwanas levrenn gentañ Trésor du breton parlé, embannet e 1965, e-ti Emgleo Breiz.